Narodna skupština
20030718

Onaj deo amandmana koji se odnosi na so za ljudsku ishranu ne treba posebno obrazlagati, pošto je posle dve godine Vlada shvatila da to ne treba da bude predmet oporezivanja. Samo bih ukazao na drugi deo ovog amandmana poslaničke grupe SRS, koji se odnosi na osvežavajuća bezalkoholna pića. Ranije je bio problem kako da se obezbede sredstva za budžet i jedan od izvora je bila taksa koja se plaćala za osvežavajuća bezalkoholna pića, a opravdanje za uvođenje te takse je bilo u činjenici, pored toga što nedostaju sredstva u budžetu, da nije bila tako masovna potrošnja, a da se radi o proizvodu koji je i tehnički podoban za oporezivanje i za jednu kvalitetniju kontrolu. U međuvremenu su se stvari bitno promenile, mada su naznake za promenama postojale još pre 30-40 godina. Mi svakodneveno, ali uporno idemo ka situaciji kada ćemo sve količine pijaće vode da obezbeđujemo u prodavnicama, a ne na slavinama u svojim kućama. To je, očigledno, neminovnost. Problem vode je globalni i na njega se ukazuje 50 godina, maltene.